फिल्म के एक सीन में ॐ वाले स्टीकर पर रखा था पांव, श्रेयस बोले-गलती हो गई
Shreyas Talpade's film released in 2012 created a ruckus,श्रेयस तलपड़े ने हाल ही में अपनी 2012 की फिल्म 'कमाल धमाल मालामाल' के एक सीन के लिए माफी मांगी है। दरअसल इस
श्रेयस तलपड़े ने हाल ही में अपनी 2012 की फिल्म 'कमाल धमाल मालामाल' के एक सीन के लिए माफी मांगी है। दरअसल इस फिल्म के एक सीन में श्रेयस ॐ की स्टीकर लगे एक मिनी ट्रक को पैर से रोकते हैं। अब सोशल मीडिया पर उनका ये वीडियो वायरल हो रहा है। कुछ सोशल मीडिया हैंडल श्रेयस को निशाना बना रहे हैं।
उनका कहना है कि फिल्म में क्रिश्चियन बने शख्स ने अपने पैर से ॐ का अपमान कर हिंदू भावनाओं को ठेस पहुंचाया है। हालांकि ये फिल्म 11 साल पुरानी है लेकिन मामले को बढ़ता देख श्रेयस ने सोशल मीडिया पर एक नोट शेयर कर माफी मांग ली है।
गलती हो गई, ध्यान देना चाहिए था- श्रेयस
श्रेयस तलपड़े ने सोशल मीडिया पर लिखा, 'जब कोई शूटिंग करता है कई सारी चीजे होती हैं। एक्शन सीन्स में हम एक माइंडसेट में रहते हैं। उस समय डायरेक्टर की मांग से लेकर समय की कमी जैसी काफी सारी चीजे रहती हैं। हालांकि मैं इस वीडियो में जो कुछ भी देख रहा हूं उसके लिए अपने आप को सही नहीं ठहरा रहा।
मैं बस इतना कह सकता हूं कि जो भी हुआ वो सब अनजाने में हुआ और मैं इसके लिए माफी भी मांगता हूं। मुझे ये चीज ध्यान देनी चाहिए थी और डायरेक्टर को भी बताना चाहिए था, लेकिन मैं यकीन दिलाता हूं कि जानबूझ कर भी ये गलती अब दोबारा नहीं होगी।'
प्रियदर्शन ने किया था फिल्म का डायेरक्शन
कमाल धमाल मालामाल 2012 में रिलीज हुई थी। फिल्म का डायेरक्शन 'हेरा फेरा' जैसी फिल्में बनाने वाले डायरेक्टर प्रियदर्शन ने किया था। बॉक्स ऑफिस पर ये फिल्म कुछ खास कमाल नहीं दिखा पाई थी। श्रेयस तलपड़े के अलावा फिल्म में नाना पाटेकर, परेश रावल, ओमपुरी और असरानी ने भी अहम भूमिका निभाई थी।
सोशल मीडिया पर लोगों ने जाहिर की नाराजगी
श्रेयस ने भले ही माफी मांग ली हो लेकिन सोशल मीडिया पर लोग बॉलीवुड और इनकी फिल्मों को लेकर काफी हमलावर हो रहे हैं। यूजर्स का कहना है कि बॉलीवुड से जुड़े कुछ लोग हिंदू भावनाओं को ठेस पहुंचाने से नहीं बाज आएंगे। लोगों ने लिखा है कि एक्टर भी ध्यान देना चाहिए कि उससे क्या कराया जा रहा है।
अभी कुछ दिन पहले शाहरुख खान की फिल्म पठान के गाने बेशरम रंग को लेकर बवाल हुआ था। हालांकि कुछ यूजर्स ने श्रेयस की तारीफ भी की है। एक यूजर ने लिखा कि कम से कम श्रेयस को अपनी गलती का एहसास तो हुआ।
बॉलीवुड के टैलेंटेड एक्टर्स में से एक हैं श्रेयस
श्रेयस तलपड़े की गिनती बॉलीवुड के टैलेंटेड एक्टर्स में होती है। उन्होंने अपने करियर में कुछ चुनिंदा फिल्मों में काम किया है। गोलमाल सीरीज में उनके निभाए कॉमिक रोल को काफी पसंद किया गया था। उन्होंने ओम शांति ओम, अपना सपना मनी-मनी और जोकर जैसी फिल्मों में काम किया है।
उनकी पिछली साल रिलीज फिल्म 'कौन प्रवीण तांबे' को काफी पसंद किया गया था। ब्लॉकबस्टर फिल्म पुष्पा के हिंदी वर्जन में अल्लू अर्जुन की आवाज को श्रेयस ने ही डब किया था।
